यूरोप की आर्थिक स्थिति को लेकर ओबामा चिंतित  
अमेरिकी राष्ट्रपति बराक ओबामा ने कहा कि यूरोपीय नेताओं को समस्या से पार पाने के लिए कुछ गंभीर और साहसी कदम उठाने की जरूरत है।
यूरोप में मौजूदा आर्थिक संकट को लेकर चिंता जताते हुए अमेरिकी राष्ट्रपति बराक ओबामा ने कहा कि यूरोपीय नेताओं को समस्या से पार पाने के लिए कुछ गंभीर और साहसी कदम उठाने की जरूरत है। ओबामा ने कहा, यूरोप में जो कुछ हो रहा है, मैं उससे काफी चिंतित हूं। मैंने अपनी चिंता से राष्ट्रपति निकोलस सरकोजी, चांसलर एंजेला मार्केल तथा अन्य संबंधित नेताओं को अवगत कराया है। उन्होंने एक संवाददाता सम्मेलन में कहा, मुझे लगता है कि वे कुछ गंभीर और साहसी कदम उठाने को सोचेंगे। राष्ट्रपति ने कहा कि यूरोप में धन की कमी नहीं है। इसीलिए इसकी कोई वजह नहीं है कि वे समस्या सुलझा नहीं सकते। उन्होंने कहा कि यूरोप में कुछ देश ऐसे हैं जिनके पास पूरी पृथ्वी पर सबसे अधिक संपत्ति है। सामूहिक रूप से वह सबसे बड़े बाजार हैं।   ओबामा ने कहा कि इसीलिए अगर वे राजनीतिक इच्छाशक्ति दिखाएंगे तो बाजार को संभाल सकते हैं। उनके पास इसकी क्षमता है। मैं आश्वस्त हूं कि वे जिम्मेदारी के साथ काम कर रहे हैं। उन्होंने कहा कि हमारी अर्थव्यवस्था में कुछ सकारात्मक संकेत दिख रहे हैं। लेकिन अगर यूरोप की अर्थव्यवस्था चरमराती है तो उसका असर हम पर भी पड़ेगा और हमारी रोजगार सृजन की क्षमता प्रभावित होगी।